Disposisjon:
hvordan komme i gang med en oppgave?

En **disposisjon** er en oversikt eller plan over hovedpunktene i oppgaven. Den gjør strukturen tydelig og hjelper deg å jobbe målrettet med emnet. En god disposisjon viser hvordan de ulike delene av oppgaven henger sammen.

**1. Innledning**

Presentere viktige elementer og avgrensninger ved problemstillingens tema/undertemaer og hele oppsettet for besvarelsen.

Innledningen skal både gi oversikt over oppgaven som helhet, og være en appetittvekker for leseren. Det kan være lurt å gå gjennom innledningen helt til slutt, slik at det blir god sammenheng mellom den og avslutningen (konklusjonen). Innledningen inneholder gjerne:

* Bakgrunn for valg av tema
* Avgrensning og problemstilling (forskningsspørsmål)
* Disposisjon over resten av oppgaven (hvordan du skal gå fram for å besvare problemstillingen: «først vil jeg gjøre rede for …, videre vil jeg drøfte…»)

**2. Hoveddel** (gjerne en egenkomponert overskrift; kan være flere hovedoverskrifter ved en lengre oppgave) – **prøv å finn tre eller fire sentrale punkter eller argumenter**

Underoverskrift

Stikkord på viktige begreper, teorier, teoretikere og argumentasjoner som kan være relevant for å besvare problemstillingens sentreringspunkter. Husk at det skal være samsvar mellom overskriften og innholdet som fremkommer her.

Underoverskrift

Stikkord

Underoverskrift

Stikkord

I mange oppgaver er drøftingen det viktigste i hoveddelen. Pass derfor på at du har tid og plass til å gjennomføre en skikkelig drøfting. Her har du anledning til å vise at du har forstått betydningen av funnene dine, og at du kan bruke teorien på en selvstendig måte. En drøfting består av argumentasjon; det vil si å undersøke et fenomen fra flere sider. Når du stiller spørsmål til det du har redegjort for, og vurderer ulike tolkninger, foretar du en drøfting.

Prøv også å del inn argumentene dine tematisk i avsnitt – slik at hvert avsnitt inneholder ett argument eller tema. Dette gir bedre språklig flyt i teksten, og bruk ordene som er listet opp i «ressursheftet» du har fått. Husk at også avsnitt skal inneholde en innledning («åpningssetning» som viser hva du skal diskutere i avsnittet), en hoveddel og en slags avslutning.

**3. Avslutning/konklusjon**

Her oppsummeres alle hovedpunktene som belyser problemstillingens hovedtema og sentreringspunkter. Eventuelt en liten konklusjon dersom det passer med problemstillingen.

Noen oppgaver krever en konklusjon, mens andre kan greie seg med en oppsummering. Problemstillingen og forskningsspørsmålene er avgjørende og konklusjonen skal altså svare på problemstillingen. En oppsummering skal gjenta de viktigste momentene fra oppgaven (særlig drøftingen), men gjerne sagt på en ny måte, for eksempel ved å sette dem inn i en større sammenheng, der du setter oppgaven din inn i et større perspektiv. Ta fatt i ubesvarte spørsmål fra ditt eget prosjekt og pek på mulige oppfølginger og nye potensielle prosjekt.

Det må være god sammenheng mellom innledningen og avslutningen. Temaer og spørsmål som reises i innledningen må gjenfinnes i avslutningen.

**En god oppgave kjennetegnes av at:**

* Alle spørsmål som reises, er besvart eller belyst
* Leseren forstår hvor forfatteren vil til enhver tid
* Alt som er redegjort for, har en funksjon
* Teorien brukes til å analysere (tolke) data
* Metodekapitlet er konkret
* Drøftingen bringer sammen empiri, teori og metode
* Funnene kommer til sin rett
* Konklusjonen følger av det som er sagt

**(fra www.sokogskriv.no)**